Sophie Hæstorp Andersen (S), 2010-11-04:
Regeringen vil med dette lovforslag spare 200 mio. kr. i vores offentlige sundhedsvæsen, der er kernen i vores velfærdsmodel, ved at indføre brugerbetaling for en bestemt gruppe mennesker, en bestemt gruppe patienter, nemlig dem, hvis sygdom medfører, at de har svært ved at blive gravide.
I Socialdemokratiet bakker vi modsat regeringen og Dansk Folkeparti helhjertet op om den frie og lige adgang til sundhedsvæsenet – ikke bare for livstruende lidelser, men også, som det siges i sundhedsloven, og jeg citerer: Sundhedsvæsenet har til formål at fremme befolkningens sundhed samt at forebygge og behandle sygdom, lidelse og funktionsbegrænsning for den enkelte.
Citat slut.
Den røde tråd for os Socialdemokrater i forhold til dette forslag er, at det skaber mere ulighed.
Det er økonomisk kortsigtet, det er dumt, og det er utrolig uansvarligt i forhold til dansk økonomi.
Det er synd for de unge mennesker, der brændende ønsker sig at få et barn, men som ikke vil have råd til det, og det er også synd for deres forældre, som aldrig vil opleve at blive bedsteforældre.
Regeringens blå tråd er imidlertid, at der nu skal tages de første skridt hen imod et brugerbetalt sundhedsvæsen.
De mange arbejdsgiverbetalte og private sundhedsforsikringer, som regeringen har arbejdet aktivt for med skattefradrag, for at de få kan få, skal nu aktiveres.
Dette er en prøveballon, så der kan komme mere senere hen.
Derudover er forslaget uigennemtænkt og sjusket og bør laves om, det viser alle høringssvarene, der er blevet indsendt, og som enstemmigt er imod dette lovforslag.
Det er et historisk brud med den frie og lige adgang til sygehusbehandling, der sikrer, at syge mennesker kan blive behandlet på de offentlige sygehuse, uanset hvad de fejler og hvad de tjener.
Ufrivillig barnløshed kan være resultatet af en bred vifte af sygdomme hos både manden og kvinden, som bl.a. skyldes tidligere underlivsbetændelser, hormonforstyrrelser, arvæv i underlivet, f.eks. efter blindtarmsbetændelse, og svært nedsat sædkvalitet – alt sammen ting, som folk er uden skyld i, og som de ikke selv har kunnet gøre for.
Det vil også betyde, at antallet af børn, der bliver født i de kommende år, vil gå ned.
Det siger alle eksperter, og alle erfaringer fra udlandet viser det også.
I Danmark har vi brug for flere børn og ikke færre.
I 2004 indførte Tyskland en 50 pct. selvfinansiering af barnløshedsbehandling, som tidligere havde været fuldt offentligt finansieret, og konsekvensen var en halvering af antallet af barnløshedsbehandlinger udført i Tyskland.
De nye tal fra Nordisk Statistisk Årbog i 2010 viser, at det danske fødselstal allerede er det allerlaveste i Norden og ligger på bare 1,8 barn pr. kvinde.
Det betyder, at vi som danskere ikke kan reproducere os selv, og at vi i de kommende år får endnu mere brug for indvandring for at sikre os, at vi kan blive ved med at holde skindet på næsen, bevare væksten i det danske samfund og betale for vores velfærd.
Forslaget er en politisk prioritering, ikke en nødvendighed, som vi har hørt her i dag.
Det er en del af en genopretningsplan, der sparer 200 mio. kr. på sundhedsområdet.
Men til sammenligning koster fradraget for de arbejdsgiverbetalte sundhedsforsikringer statskassen ca. 700 mio. kr. årligt – et tal, der stiger år for år, i takt med at flere og flere sunde og erhvervsaktive borgere får tilbudt sundhedsforsikringer på deres arbejdsplads.
Indførelsen af brugerbetaling på de offentlige sygehuse er dermed ikke en nødvendighed, men et politisk valg.
Behandling for barnløshed kan ikke sammenlignes med adoption.
Ifølge regeringen er det kun rimeligt at indføre brugerbetaling for kunstig befrugtning, for det er jo heller ikke gratis at adoptere.
Her tror jeg, at regeringen lidt glemmer, at den selv har været med til – sammen med alle partier i Folketinget, så vidt jeg husker – at indføre tilskud til adoption, fordi det netop var så dyrt, og det er jo ikke bare ved adoption af ét barn, også ved adoption af andet og tredje barn.
Kunstig befrugtning er derimod en behandling af syge mennesker.
Det er adoption ikke, og i fremtiden vil der være færre børn i denne verden til adoption.
De mange børn, der i sin tid kom fra Korea til Danmark, ser vi ikke mere, og hvorfor ikke det?
Fordi Korea i dag har udviklet sig.
I dag giver Korea selv tilskud til, at man kan få kunstig befrugtning, og det er absurd at henvise til adoption, når det handler om, at folk skal behandles for deres sygdom, der handler om dårlig fertilitet.
Jeg vil sige til allersidst, at det er unge mennesker, det her går ud over.
Det er unge mennesker, vi har brug for i det danske samfund, det er unge mennesker, som ser fremtiden i øjnene, og som brændende ønsker sig en familie.
Jeg synes, det er uansvarligt, og jeg synes, det er synd for de her unge mennesker, der så brændende ønsker at få et barn og rent faktisk forsøger det.
Det er fuldstændig åndssvagt at fremsætte forslag, der skal forhindre det, og jeg synes, det er synd for deres forældre, der aldrig vil opleve at blive bedsteforældre.
Socialdemokraterne kan under ingen omstændigheder støtte dette lovforslag, og vi vil tage initiativer til at ændre det, så snart vi kan.
Tak for ordet.